**Către:** **Guvernul României**

**Ministerul Transporturilor, Infrastructurii și Comunicațiilor**

**In atenția: Dlui Prim Ministru, Ludovic Orban**

**Dlui Ministru, Lucian Nicolae Bode**

**De la: Tomoiag costel tehnician in telecomunicatii**

**Ref: Consultare Publică privind Proiectul de Lege privind adoptarea unor măsuri referitoare la infrastructuri informatice și de comunicații de interes național şi condiţiile implementării rețelelor 5G, publicat în 04.08.2020**

**Data: 11.08.2020**

Excelențele voastre,

Având în vedere:

1. Anunțul privind elaborarea proiectului de lege privind adoptarea unor măsuri referitoare la infrastructuri informatice și de comunicații de interes național şi condiţiile implementării rețelelor 5G, publicat în data de 04.08.2020 pe pagina de internet a Ministerului Transporturilor, Infrastructurii și Comunicațiilor;
2. Procedura de consultare publică demarată în condițiile Legii nr. 52/2003 și stabilirea termenului de 17.08.2020 pentru primirea de observații și propuneri cu privire la proiectul de act normativ menționat;
3. Faptul că, astfel cum se arată în Expunerea de motive la proiectul de lege, acesta va avea un impact semnificativ asupra sectorului guvernamental și instituțiilor din sistemul național de apărare, ordine publică și securitate națională;
4. Faptul că proiectul de lege va avea un impact semnificativ asupra furnizorilor de rețele și servicii de comunicații electronice și asupra furnizorilor de echipamente, tehnologii și programe software utilizate în rețelele de comunicații, având în vedere că, printre altele, (a) stabilește interzicerea utilizării tehnologiilor, echipamentelor și programelor software care contribuie la servicii de comunicații electronice de tip 5G ale căror producători nu dețin autorizare, potrivit proiectului de act normativ, (b) stabilește o perioadă tranzitorie de utilizare a echipamentelor neautorizate de maxim 5 ani – ceea ce afectează dreptul de proprietate, continuitatea afacerii furnizorilor de rețele și servicii de comunicații electronice și libera concurență pe piață, aspect reținut și în Secțiunea a 3-a din Expunerea de motive la proiectul de lege;
5. Împrejurarea că acest proiect de act normativ are relevanță deosebită asupra economiei în general, asupra mediului de afaceri, având un impact semnificativ asupra furnizorilor de rețele și servicii de comunicații electronice și asupra furnizorilor de echipamente, tehnologii și programe software utilizate în rețelele de comunicații, cât și asupra sectorului guvernamental și instituțiilor din sistemul național de apărare, ordine publică și securitate națională, astfel încât este obligatorie transmiterea sa către asociațiile de afaceri și către alte asociații legal constituite pe domenii de activitate în termenul prevăzut la articolul 7 alin. (2) din Legea nr. 52/2003, respectiv cu cel puțin 30 de zile lucrătoare înainte de supunerea spre avizare de către autoritățile publice.

Industria infrastructurii TIC are un impact uriaș asupra societății și economiei românești. Industria telecomunicațiilor are o valoare anuală neta de 10 miliarde de euro și active de 10 miliarde de euro, ceea ce afectează valoarea producției de 100 de miliarde de euro din PIB. Orice politici pentru industria telecomunicațiilor pot avea un impact incalculabil asupra dezvoltării socioeconomice globale, se consideră că întregul lanțul industriei telecomunicațiilor (de exemplu, operatori, furnizori, parteneri, asociații, consumatori, etc.) nu poate evalua în mod clar impactul acestui proiect de lege pe termen scurt.

1. Exprimarea punctului de vedere de către persoanele interesate prin formularea de sugestii sau opinii cu privire la proiectul de act normativ supus dezbaterii publice, în conformitate cu prevederile articolului 7 alin. (4) din Legea nr. 52/2003 este imperioasă, față de domeniul reglementat;
2. Potrivit prevederilor capitolulului IV din Regulamentul din 10 mai 2009 privind procedurile la nivelul Guvernului pentru elaborarea, avizarea și prezentarea proiectelor de documente, de politici publice, a proiectelor de acte normative precum și a altor documente în vederea adoptării/aprobării (“**Regulamentul din 10 mai 2009**”), este obligatorie parcurgerea procedurii consultării preliminare interinstituționale, sens în care autoritățile publice trebuie să prezinte inițiatorului un punct de vedere scris care să conțină observații și propuneri privind aspectele de fond din aria proprie de competență;
3. Proiectul de lege necesită o analiză atentă și complexă, având implicații atât în sfera tehnologiei informațiilor, cât și în sfera economică și a mediului concurențial de afaceri, fiind necesară formularea de propuneri și sugestii de către specialiști din toate aceste sfere, modalitatea generală de reglementare a procedurilor prevăzute de acest proiect de lege, neputând fi considerată că satisface standardele de claritate, transparență, proporționalitate, obiectivitate și respectare a drepturilor constituționale;
4. Mai mult, în situația în care o asociație legal constituită sau altă autoritate publică solicită organizarea unei întâlniri pentru dezbaterea publică a proiectului de act normativ, este obligatorie organizarea acestei dezbateri în conformitate cu prevederile articolului 7, alin. (10) din Legea nr. 52/2003, iar în această situație este necesar un interval de timp de 10 zile calendaristice de la data publicării datei și locului unde urmează să fie organizate dezbaterile pentru desfășurarea acestora,
5. Totodată, în cadrul procedurii de elaborare a proiectului de act normativ nu s-au realizat studii de impact și/sau de fezabilitate deși, în raport de specificul obiectului reglementării această condiție era indispensabilă iar actul administrativ prin care s-a inițiat procedura nu este motivat sub acest aspect și este vădit contradictoriu în raport cu justificarea importanței eleborării proiectului de lege;

Apreciez că **se impune revocarea actului administrativ prin care s-a inițiat procedura în vederea complinirii lipsurilor/remedierii viciilor la care am făcut referire mai sus, iar, în subsidiar, cel puțin, prelungirea perioadei de consultare publică cu termen în data de 17.08.2020 cu o perioadă de 45 - 60 de zile de la data publicarii proiectului de act normativ, astfel încât** emiterea **actului administrativ să permită o reală consultare și remediere a viciilor.**

Proiectul de act normativ nu a fost discutat pe deplin cu părțile interesate (operatori, furnizori, asociații ale industriei etc.). Perioada de consultare este de numai opt zile lucrătoare și este imposibil să se finalizeze o analiză cuprinzătoare și detaliată a impactului într-un timp atât de scurt.

Proiectul de lege nu ia în considerare impactul negativ uriaș asupra funcționării rețelei și stabilitatea situației epidemice actuale, inclusiv impactul uriaș asupra redresării economice după epidemie.

Astfel, termenul de 17.08.2020 (14 zile calendaristice) stabilit pentru consultarea publică și consultarea preliminară interinstituțională este, în contextul celor de mai sus, insuficient pentru formularea de sugestii și opinii cu privire la proiectul de act normativ de către persoanele interesate, asociațiile legal constituite sau autoritățile publice, putând fi apreciat ca un termen pur formal, care nu poate asigura finalitatea avută în vedere de lege și care nu respectă nici rigorile de transparență decizională în administrația publică prevăzut de Legea nr. 52/2003 și nici procedurile de elaborare și consultare a proiectelor de acte normative prevăzute de Regulamentul din 10 mai 2009.

**Măsurile solicitate anterior sunt absolut necesare în vederea asigurării aplicării actelor normative menționate mai sus și a standardelor de transparență decizională, precum și a respectării drepturilor constituționale ale asociațiilor de afaceri, autorităților publice, persoanelor fizice și juridice interesate, precum și a mediului de afaceri în general.**

**Vă rugăm** **să dați eficiență în regim de urgență prezentei solicitări, întemeiate și pe dispozițiile art. 14 din Legea nr. 52/2003.**

**Tomoiag Costel**